Komisijos reglamentas (EB) Nr. 1235/2001
2001 m. birželio 22 d.
iš dalies keičiantis Reglamentą (EB) Nr. 1529/2000, nustatantį Cannabis sativa L. veislių, už kurias gali būti suteikta Tarybos reglamente (EEB) Nr. 2358/71 numatyta pagalba, sąrašą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo [1] su paskutiniais pakeitimais, padarytais Reglamentu (EB) Nr. 2371/2000 [2], ypač į jo 3 straipsnio 6 dalį,
kadangi:
(1) Komisijos reglamento (EB) 1529/2000 [3] 1 straipsnis nustato, kad Cannabis sativa L. veislės, už kurias gali būti teikiama pagalba pagal Tarybos reglamento (EEB) Nr. 2358/71 3 straipsnio 6 dalį, yra išvardytos 1989 m. balandžio 28 d. Komisijos reglamento (EEB) Nr. 1164/89, nustatančio išsamias taisykles, susijusias su pagalba pluoštiniams linams ir kanapėms [4], B priede. Tas reglamentas nuo 2001 m. liepos 1 d. panaikinamas Komisijos reglamentu (EB) Nr. 245/2001 [5], nustatančiu išsamias Tarybos reglamento (EB) Nr. 1673/2000 [6] dėl bendro pluoštinių linų ir kanapių rinkų organizavimo taikymo taisykles.
(2) Siekiant užtikrinti vienodą paramos suteikimo taisyklių taikymą visoje Bendrijoje, kaip apibrėžta Reglamente (EEB) Nr. 2358/71, reikia iš dalies pakeisti Reglamentą (EB) Nr. 1529/2000 ir kaip nuorodą naudoti pluoštui auginamų linų ir kanapių veislių, kurioms gali būti taikoma paramos tam tikrų žemės ūkio kultūrų augintojams sistema, kaip apibrėžta Komisijos reglamento (EB) Nr. 2316/1999 [7] su paskutiniais pakeitimais, padarytais Reglamentu (EB) Nr. 1157/2001 [8], XII priede, sąrašą.
(3) Šiame reglamente numatytos priemonės atitinka Sėklos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1529/2000 1 straipsnis pakeičiamas tokiu tekstu:
"Cannabis sativa L. veislės, už kurias gali būti suteikta Reglamento (EEB) Nr. 2358/71 3 straipsnio 6 dalyje numatyta pagalba, išvardijamos Komisijos reglamento (EB) Nr. 2316/1999 [9] XII priede."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. birželio 22 d.